รัฐบาลไทย-ข่าวทำเนียบรัฐบาล-กระทรวงดิจิทัลฯ จับมือดีป้า เปิดเวทีเสวนา “คิดอย่างไรถ้าภาครัฐ เปิด Open Data” ร่วมกับกลุ่มสตาร์ทอัพ
วันจันทร์ที่ 2 เมษายน 2561
กระทรวงดิจิทัลฯ จับมือดีป้า เปิดเวทีเสวนา “คิดอย่างไรถ้าภาครัฐ เปิด Open Data” ร่วมกับกลุ่มสตาร์ทอัพ
กระทรวงดิจิทัลฯ
กระทรวงดิจิทัลฯ มอบสํานักงานส่งเสริมเศรษฐกิจดิจิทัล (ดีป้า) เปิดเวทีชวนกลุ่มสตาร์ทอัพร่วมเสวนาหัวข้อ “คิดอย่างไรถ้าภาครัฐ เปิด Open Data” หน่วยงานในสังกัดกระทรวงฯ เดินหน้าจัดระบบข้อมูล Big Data หนุนกรมอุตุฯ ใช้ประโยชน์จากข้อมูลทํานายสภาพดินฟ้าอากาศ ช่วยเรื่องความปลอดภัยด้านการบิน การเกษตร อุตสาหกรรม ท่องเที่ยว และพลังงาน ด้านกระทรวงยุติธรรมนําร่องเก็บข้อมูลนักโทษ รวบรวมสถิติวิเคราะห์อัตลักษณ์ผู้ที่อาจก่ออาชญากรรม
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เปิดเผยในเวทีเสวนาหัวข้อ “คิดอย่างไรถ้าภาครัฐ เปิด Open Data” ที่สํานักงานส่งเสริมเศรษฐกิจดิจิทัล (ดีป้า/DEPA) จัดขึ้น ณ Glowfish Sathorn ว่า กระทรวงดิจิทัลฯ ได้มอบหมายให้ดีป้าจัดเวทีเสวนาดังกล่าวขึ้น เพื่อระดมความคิดเห็นจากผู้ประกอบการวิสาหกิจเริ่มต้น (Startup) ในการนําข้อมูลภาครัฐไปใช้สร้างมูลค่าเพิ่มต่อเศรษฐกิจและสังคมของประเทศ โดยในปัจจุบันรัฐบาลเห็นความสําคัญของ Big Data และต้องการให้เกิดการนําข้อมูลภาครัฐไปประยุกต์ใช้ให้เกิดประโยชน์ ซึ่งมอบหมายให้กระทรวงดิจิทัลฯ เป็นหน่วยงานหลักในการขับเคลื่อนการดําเนินงานตามนโยบายดังกล่าว
การขับเคลื่อนการใช้ประโยชน์จากข้อมูลขนาดใหญ่ เกิดจากนโยบายของรัฐบาล พล.อ.ประยุทธ์ จันทร์โอชา นายกรัฐมนตรี ที่ต้องการให้ทุกกระทรวงร่วมมือกับกระทรวงดิจิทัลฯ ขับเคลื่อนการดําเนินนโยบายเพื่อใช้ประโยชน์ข้อมูลขนาดใหญ่ (Big data) ศูนย์ข้อมูล (Data Center) และคลาวด์ คอมพิวติ้ง (Cloud Computing) เพื่อให้เกิดการนําข้อมูลของแต่ละกระทรวงมาบูรณาการให้เกิดมิติข้อมูลใหม่ สามารถวิเคราะห์หาความสัมพันธ์ สร้างเป็นโมเดลวิเคราะห์ได้อย่างมีประสิทธิภาพ และสามารถนําไปประยุกต์สร้างเป็นบริการภาครัฐที่มีความเหมาะสม ตรงตามความต้องการของประชาชน โดยเริ่มการขับเคลื่อนไปแล้วในหลายด้าน อาทิ ด้านสาธารณสุข ด้านการท่องเที่ยว ด้านอุตุนิยมวิทยา หรือแม้กระทั่งกระทรวงยุติธรรม ที่มีการบันทึกข้อมูลของผู้กระทําผิดในรูปแบบสถิติ เพื่อใช้ในการป้องกันการเกิดอาชญากรรมภายในประเทศ ซึ่งปี 2561 ถือเป็นปีแห่งการทํา Big data และในที่สุดการเป็นรัฐบาลดิจิทัลจะเกิดขึ้นอย่างเป็นรูปธรรม
ด้านกรมอุตุนิยมวิทยา มีการฝึกอบรมบุคลากรเรื่อง Big Data เพื่อนําความรู้ไปประยุกต์ใช้ในการวิเคราะห์สภาพอากาศ ตามบทบาทของกรมอุตุนิยมวิทยา รวมทั้งสนับสนุนข้อมูลเพื่อนําไปใช้ในการพยากรณ์อากาศ ความปลอดภัยด้านการบิน การเตือนภัยพิบัติต่าง ๆ เช่น การตรวจคลื่นความร้อน พยากรณ์ปริมาณน้ําฝนเพื่อการเกษตร โดยข้อมูลเหล่านี้สามารถนําไปวิเคราะห์เพื่อหาแนวทางแก้ไขปัญหา (Solution) ด้านต่างๆ อาทิ การวางแผนการเดินทาง การส่งเสริมการท่องเที่ยว เช่น การชมดอกไม้ การชมทะเลหมอก วางแผนด้านโลจิสติกส์ เป็นต้น
นอกจากนี้ กรมอุตุนิยมวิทยา ได้มีการใช้ระบบคอมพิวเตอร์สมรรถนะสูง หรือ ซุปเปอร์คอมพิวเตอร์ ในการพัฒนาการพยากรณ์อากาศเชิงตัวเลข ผสมผสานกับข้อมูลการตรวจอากาศ ข้อมูลดาวเทียมอุตุนิยมวิทยา และเรดาร์ตรวจอากาศ เพื่อให้ได้ผลการพยากรณ์อากาศที่มีรายละเอียดสูงในระดับตําบลที่ถูกต้อง แม่นยํา ซึ่งการมีเครื่องมือสื่อสารการพยากรณ์อากาศที่ชัดเจนในหลายช่องทาง ทั้งทางสื่อสารมวลชนประเภทต่างๆ และสื่อสังคมออนไลน์ โดยมุ่งเน้นประชาชนเป็นศูนย์กลาง จะทําให้ประชาชนทุกพื้นที่สามารถเข้าถึงข้อมูลอุตุนิยมวิทยาได้อย่างรวดเร็ว ทันสมัยเข้ากับยุค “ไทยแลนด์ 4.0” รวมทั้งได้นําเทคโนโลยีข้อมูลขนาดใหญ่ หรือ Big Data มาใช้ในการวิเคราะห์ และจัดการข้อมูล เพื่อพัฒนาผลผลิตและตอบสนองต่อความต้องการของทุกภาคส่วนให้มีข้อมูลเพื่อการบริหารจัดการอย่างชาญฉลาด อาทิ ความปลอดภัยด้านการบิน การเกษตรกรรม อุตสาหกรรม ท่องเที่ยว และพลังงาน เป็นต้น ส่งผลต่อความเชื่อมั่น ความมั่นคง และความปลอดภัยในอนาคต
ในส่วนของ สํานักงานสถิติแห่งชาติ ได้มีข้อมูลเผยแพร่ต่อสาธารณะ 21 สาขา ทั้งในด้านเศรษฐกิจและสังคม ซึ่งหน่วยงานต่างๆ สามารถนําไปวิเคราะห์เพิ่มเติมได้ เช่น กระทรวงแรงงานนําข้อมูลไปวางแผนหรือประเมินนโยบายการสนับสนุนและส่งเสริมการจ้างงาน เป็นต้น
ด้านตัวแทนมหาวิทยาลัยเทคโนโลยีพระจอมเกล้าธนบุรี กล่าวถึงการส่งเสริม Open Data สามารถทําให้ Startup นําข้อมูลไปใช้ประโยชน์ได้ ตัวอย่างเช่น Startup ธุรกิจเลี้ยงผึ้ง ซึ่งใช้อุปกรณ์ IoT Data ในการตรวจจับคลื่นเสียงและใช้ Deep Learning ในการวัดปริมาณน้ําผึ้งภายในรัง โดยไม่ต้องเปิดดูรังผึ้ง ซึ่งจะเป็นการรบกวนผึ้ง และหากมีการเชื่อมโยง Platform Open Data กับหน่วยงานภาครัฐ จะทําให้สิ่งประดิษฐ์เหล่านี้ สามารถนําไปต่อยอดได้หลากหลายขึ้น หรือสํานักงานส่งเสริมการจัดประชุมและนิทรรศการ (องค์การมหาชน) ต้องการสร้าง Data Platform และเปิดเป็นบริการให้ภาคธุรกิจสามารถนําข้อมูลไปใช้ประโยชน์ได้ แต่ข้อมูลบางส่วนยังต้องการความร่วมมือในการแลกเปลี่ยนจากภาคเอกชนอยู่ ซึ่งอาจทําให้ภาคเอกชนสูญเสียความได้เปรียบทางธุรกิจ และข้อมูลบางประเภทควรถือเป็นความลับเพราะเป็นข้อมูลส่วนบุคคล เช่น ข้อมูลทางการแพทย์ อีกทั้งการนํา Open Data มาใช้แก้ปัญหาสังคมยังต้องการข้อมูลจากหน่วยงานภาครัฐทุกภาคส่วน ดังนั้น ต้องมีการปรับปรุงกฎระเบียบเพื่อให้สามารถเปิดเผยข้อมูลแต่ยังคงรักษาความเป็นส่วนตัวของเจ้าของข้อมูลไว้
สําหรับกระทรวงยุติธรรม ที่มีการทําศูนย์เก็บข้อมูลมาก่อนหน้านี้ โดยจะเก็บข้อมูลของผู้ต้องหาที่ถูกดําเนินคดีและศาลตัดสินให้จําคุกแต่ยังออกไปมีพฤติกรรมผิดซ้ําซากจนต้องได้รับการลงโทษใหม่ พวกเขาเหล่านั้น มีหน้าตาอย่างไร บุคลิกท่าทางเป็นอย่างไร เพื่อรวบรวมไว้เป็นสถิติด้านอัตลักษณ์ ซึ่งถือเป็นประโยชน์ต่อการทํางานของเจ้าหน้าที่เป็นอย่างมาก
ทั้งนี้ ข้อมูลความคิดเห็นต่างๆ ที่ได้รับจากกลุ่มสตาร์ทอัพในครั้งนี้ จะเป็นข้อมูลสําคัญอีกส่วนหนึ่งที่จะนําไปใช้ประกอบการขับเคลื่อนการดําเนินการจัดทํา Big Data และการเปิดเผยข้อมูลภาครัฐ (Open Data) ให้มีประสิทธิภาพในทุกมิติต่อไป
*********************